32005L0090
L 033/28
JURNALUL OFÍCIAL AL UNIUNII EUROPENE
DIRECTIVA 2005/90/CE A PARLAMENTULUI EUROPEAN ȘI A CONSILIULUI
din 18 ianuarie 2006
de efectuare a celei de-a douăzeci și noua modificări a Directivei 76/769/CEE a Consiliului privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea anumitor substanțe și preparate periculoase (substanțe clasificate drept cancerigene, mutagene sau toxice pentru reproducere - c/m/r)
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene și, în special, articolul 95 al acestuia,
având în vedere propunerea Comisiei,
având în vedere avizul Comitetului Economic și Social (1),
hotărând în conformitate cu procedura prevăzută la articolul 251 din tratat (2),
întrucât:
(1)
Măsurile prevăzute în prezenta directivă se încadrează în contextul planului de acțiune adoptat prin Decizia nr. 1786/2002/CE a Parlamentului European și a Consiliului din 23 septembrie 2002 de adoptare a unui program comunitar de acțiune în domeniul sănătății publice (2003 - 2008) (3). În conformitate cu respectiva decizie, Comunitatea se angajează să promoveze și să amelioreze sănătatea, prevenind îmbolnăvirile și contracarând riscurile potențiale pentru sănătate, având în vedere reducerea morbidității evitabile și a mortalității premature, precum și a invalidităților care afectează capacitatea de muncă.
(2)
Substanțele menționate în anexa I la Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (4) și care sunt clasificate drept cancerigene de categoria 1 sau 2 pot provoca cancerul. Substanțele menționate în anexa I la Directiva 67/548/CEE și care sunt clasificate drept mutagene de categoria 1 sau 2 pot provoca deteriorarea zestrei genetice. Substanțele menționate în anexa I la Directiva 67/548/CEE și care sunt clasificate drept toxice pentru reproducere de categoria 1 sau 2 pot provoca malformații congenitale sau pot afecta fertilitatea.
(3)
Pentru a se îmbunătăți protecția sănătății umane și a consumatorilor, utilizarea substanțelor nou clasificate drept cancerigene, mutagene sau toxice pentru reproducere de categoria 1 sau 2 trebuie să fie reglementată, iar introducerea pe piață a substanțelor și preparatelor care le conțin trebuie să facă obiectul restricțiilor de vânzare către publicul larg.
(4)
Directiva 76/769/CEE a Consiliului din 27 iulie 1976 privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea anumitor substanțe și preparate periculoase (5) stabilește restricții privind comercializarea și utilizarea anumitor substanțe și preparate periculoase, urmărind, printre altele, îmbunătățirea protecției sănătății umane și siguranța consumatorilor.
(5)
Directiva 94/60/CE a Parlamentului European și a Consiliului (6) de efectuare a celei de-a paisprezecea modificări a Directivei 76/769/CEE stabilește, sub forma unui apendice la anexa I la Directiva 76/769/CEE, o listă de substanțe clasificate drept cancerigene, mutagene sau toxice pentru reproducere de categoria 1 sau 2. Substanțele sau preparatele care le conțin trebuie să facă obiectul restricțiilor de vânzare către publicul larg.
(6)
Directiva 94/60/CE prevede ca, în termen de șase luni de la data publicării în Jurnalul Oficial al Uniunii Europene a unei adaptări la progresul tehnic a anexei I la Directiva 67/548/CEE, care cuprinde substanțe clasificate drept cancerigene, mutagene sau toxice pentru reproducere de categoria 1 sau 2, Comisia prezintă Parlamentului European și Consiliului o propunere de directivă de reglementare a respectivelor substanțe nou clasificate cu scopul de a actualiza apendicele la anexa I la directiva 76/769/CEE. Propunerile Comisiei iau în considerare riscurile și avantajele prezentate de substanțele nou clasificate, precum și dispozițiile legislației comunitare privind analiza riscurilor.
(7)
Directiva 2004/73/CE a Comisiei din 29 aprilie 2004 de efectuare a celei de-a douăzeci și noua adaptări la progresul tehnic a Directivei 67/548/CEE a Consiliului și în special a anexei I la respectiva directivă, cuprinde 146 de intrări conținând substanțe nou-clasificate drept cancerigene de categoria 1, 21 de intrări conținând substanțe nou-clasificate drept cancerigene de categoria 2, 152 de intrări conținând substanțe nou-clasificate drept mutagene de categoria 2 și 24 de intrări conținând substanțe nou-clasificate drept toxice pentru reproducere de categoria 2.
(8)
Directiva 2004/73/CE modifică, de asemenea, notele privind identificarea, clasificarea și etichetarea atribuite unui număr de patru substanțe clasificate drept cancerigene de categoria 1, 36 de intrări conținând substanțe clasificate drept cancerigene de categoria 2, șase intrări conținând substanțe clasificate drept mutagene de categoria 2, două intrări conținând substanțe clasificate drept toxice pentru reproducere de categoria 1 și trei intrări conținând substanțe nou-clasificate drept toxice pentru reproducere de categoria 2. Listele din apendicele la anexa I la Directiva 76/769/CEE trebuie modificate în consecință.
(9)
Riscurile și avantajele prezentate de substanțele nou-clasificate prin Directiva 2004/73/CE drept cancerigene, mutagene sau toxice pentru reproducere de categoria 1 sau 2 au fost luate în considerare, în special cele referitoare la substanțele care nu făcuseră încă obiectul unei restricții privind utilizarea în substanțe și preparate introduse pe piață pentru vânzarea către publicul larg (în conformitate cu o clasificare anterioară). Această analiză a condus la concluzia că respectivele substanțe nou clasificate pot fi introduse în apendicele la anexa I la Directiva 76/769/CEE.
(10)
Prezenta directivă se aplică fără a aduce atingere legislației comunitare de stabilire a cerințelor minime de protecție a lucrătorilor, cuprinse în Directiva 89/391/CEE a Consiliului din 12 iunie 1989 privind punerea în aplicare de măsuri pentru promovarea îmbunătățirii securității și sănătății lucrătorilor la locul de muncă (7) și de directivele speciale adoptate în temeiul acesteia, în special Directiva 2004/37/CE a Parlamentului European și a Consiliului din 29 aprilie 2004 privind protecția lucrătorilor împotriva riscurilor legate de expunerea la agenți cancerigeni sau mutageni la locul de muncă (8),
ADOPTĂ PREZENTA DIRECTIVĂ:
Articolul 1
Apendicele la Anexa I la Directiva 76/769/CEE se modifică în conformitate cu anexa la prezenta directivă.
Articolul 2
(1) Statele membre adoptă și publică actele cu putere de lege și actele administrative necesare pentru a se conforma prezentei directive până la 24 februarie 2007. Comisiei îi sunt de îndată comunicate de către statele membre textul respectivelor măsuri, precum și un tabel de corespondență între acestea și prezenta directivă.
Statele membre aplică respectivele măsuri de la 24 august 2007.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitățile de efectuare a acestei trimiteri.
(2) Comisiei i se comunică de către statele membre textul principalelor dispoziții ale actelor pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Strasburg, 18 ianuarie 2006.